b'\n_START_ARTICLE_\nCharles Bukowski\n_START_SECTION_\nJaunyst\xc4\x97\n_START_PARAGRAPH_\nCharles Bukowski gim\xc4\x97 Andernache, Vokietijoje, 1920 m. Gimus pavadintas Heinrich Karl Bukowski. Jo motina, Katharina Fett, vokiet\xc4\x97, sutiko jo t\xc4\x97v\xc4\x85, amerikiet\xc4\xaf kari\xc5\xa1k\xc4\xaf po Pirmojo pasaulinio karo. Bukowski\xe2\x80\x99o t\xc4\x97vai buvo katalikai. Jis m\xc4\x97go tvirtinti, kad gim\xc4\x97 dar iki t\xc4\x97v\xc5\xb3 vedyb\xc5\xb3, ta\xc4\x8diau Andernacho dokumentuose nurodyta, kad jo t\xc4\x97vai buvo susituok\xc4\x99 dar likus m\xc4\x97nesiui iki jo gimimo._NEWLINE_Po Vokietijos ekomonikos \xc5\xbelugimo, kuris kilo po Pirmojo pasaulinio karo, \xc5\xa1eima emigravo \xc4\xaf JAV, 1928 m. Jie \xc4\xafsik\xc5\xabr\xc4\x97 Baltimor\xc4\x97je (Merilando valstija). Kad skamb\xc4\x97t\xc5\xb3 labiau amerikieti\xc5\xa1kai, Bukowski\xe2\x80\x99o t\xc4\x97vai prad\xc4\x97jo vadinti j\xc4\xaf "Henry". Susitaup\xc4\x99 pinig\xc5\xb3 jie persik\xc4\x97l\xc4\x97 \xc4\xaf Los And\xc5\xbeelo priemiest\xc4\xaf, 1930 m., kur gyveno jo t\xc4\x97vo \xc5\xa1eima. Charles Bukowski pasakojo, kad jo vaikyst\xc4\x97s metu jo t\xc4\x97vas da\xc5\xbenai netur\xc4\x97jo darbo ir buvo u\xc5\xbegaulus ir smurtaujantis. Apie tai pasakojama jo autobiografiniame romane "Arklienos kumpis" ("Ham of Rye")._NEWLINE_Charles Bukowski taip pat buvo nuolat \xc4\xaf\xc5\xbeeidin\xc4\x97jamas kaimynyst\xc4\x97je gyvenan\xc4\x8di\xc5\xb3 vaik\xc5\xb3, d\xc4\x97l jo voki\xc5\xa1ko akcento ir drabu\xc5\xbei\xc5\xb3, kuriais j\xc4\xaf rengdavo t\xc4\x97vai. Jaunyst\xc4\x97je Charles Bukowski buvo drovus ir jaut\xc4\x97si atstumtuoju._NEWLINE_Ankstyvoje paauglyst\xc4\x97je Charles\xe2\x80\x99o Bukowski draugas William "Baldy" Mullinax, chirurgo alkoholiko s\xc5\xabnus, supa\xc5\xbeindino j\xc4\xaf su alkoholiu. "Tai (alkoholis) pad\xc4\x97s man dar ilgai," v\xc4\x97liau ra\xc5\xa1\xc4\x97 Charles Bukowski, apib\xc5\xabdindamas vis\xc4\x85 gyvenim\xc4\x85 trukusio g\xc4\x97rimo prad\xc5\xbei\xc4\x85._NEWLINE_Pabaig\xc4\x99s Los And\xc5\xbeelo vidurin\xc4\x99 mokykl\xc4\x85, Charles Bukowski dvejus metus lank\xc4\x97 Los And\xc5\xbeelo Miesto Koled\xc5\xbe\xc4\x85. Ten jis mok\xc4\x97si men\xc5\xb3, \xc5\xbeurnalistikos ir literat\xc5\xabros._NEWLINE_1944 met\xc5\xb3 liepos 22 d., vis dar t\xc4\x99siantis Antrajam pasauliniam karui, Charles Bukowski Filadelfijoje (Pensilvanijos valstija), are\xc5\xa1tavo FTB.\n_START_SECTION_\nK\xc5\xabrybos prad\xc5\xbeia\n_START_PARAGRAPH_\nKai Charles Bukowski buvo 24-eri\xc5\xb3, jo trump\xc4\x85 istorij\xc4\x85 "Aftermath of a Lengthy Rejection Slip" i\xc5\xa1spausdino \xc5\xbeurnalas "Story". Po dvej\xc5\xb3 met\xc5\xb3, dar viena istorija "20 Tanks From Kasseldown" buvo i\xc5\xa1spausdinta "Portfolio III" kolekcijoje._NEWLINE_Nepavykus \xc4\xafsitvirtinti literat\xc5\xabros pasaulyje Charles Bukowski nera\xc5\xa1\xc4\x97 ma\xc5\xbedaug de\xc5\xa1imtmet\xc4\xaf. T\xc4\x85 laikotarp\xc4\xaf jis pats apib\xc5\xabdino kaip "de\xc5\xa1imt met\xc5\xb3 g\xc4\x97rimo". Tie "prarastieji metai" suformavo pagrind\xc4\x85 jo v\xc4\x97lesn\xc4\x97ms autobiografin\xc4\x97ms kronikoms. Tuo metu jis toliau gyveno Los And\xc5\xbeele, ta\xc4\x8diau, taip pat, dal\xc4\xaf laiko klajojo po JAV, dirbo padienius darbus ir apsistodavo pigiuose nakvyn\xc4\x97s namuose._NEWLINE_6-ajame XX am\xc5\xbeiaus de\xc5\xa1imtmetyje Charles Bukowski \xc4\x97m\xc4\x97si darbo JAV pa\xc5\xa1to Los And\xc5\xbeelo skyriuje, bet nei\xc5\xa1dirb\xc4\x99s n\xc4\x97 3 met\xc5\xb3, met\xc4\x97 darb\xc4\x85._NEWLINE_1955 m. jis buvo paguldytas \xc4\xaf ligonin\xc4\x99 d\xc4\x97l kraujuojan\xc4\x8dios skrand\xc5\xbeio opos. Jo situacija buvo beveik kritin\xc4\x97._NEWLINE_I\xc5\xa1\xc4\x97j\xc4\x99s i\xc5\xa1 ligonin\xc4\x97s jis prad\xc4\x97jo ra\xc5\xa1yti poezij\xc4\x85. 1957 m. jis ved\xc4\x97 Barbar\xc4\x85 Frye, poet\xc4\x99 i\xc5\xa1 ma\xc5\xbeo miestelio Teksase. Ta\xc4\x8diau jie i\xc5\xa1siskyr\xc4\x97 1959 m. Frye atkakliai tvirtina, kad j\xc5\xb3 skyrybos netur\xc4\x97jo nieko bendra su literat\xc5\xabra, nors ji da\xc5\xbenai abejodavo Charles\xe2\x80\x99o Bukowski poetiniais sugeb\xc4\x97jimais._NEWLINE_Pasak Howard\xe2\x80\x99o Sounes\xe2\x80\x99o knygos "Charles Bukowski: Locked in the Arms of a Crazy Life", ji v\xc4\x97liau mir\xc4\x97 d\xc4\x97l ne\xc5\xbeinom\xc5\xb3 aplinkybi\xc5\xb3 Indijoje._NEWLINE_Po skyryb\xc5\xb3 Bukowski v\xc4\x97l prad\xc4\x97jo gerti alkohol\xc4\xaf ir ra\xc5\xa1yti poezij\xc4\x85.\n_START_SECTION_\nSeptintasis de\xc5\xa1imtmetis\n_START_PARAGRAPH_\n1960 m. Charles Bukowski gr\xc4\xaf\xc5\xbeo dirbti \xc4\xaf Los And\xc5\xbeelo pa\xc5\xa1t\xc4\x85. Jame dirbo daugiau negu 10 met\xc5\xb3. 1962 m. j\xc4\xaf sukr\xc4\x97t\xc4\x97 Jane Cooney Baker, kuri buvo pirmoji tikra jo meil\xc4\x97, mirtis. Charles Bukowski i\xc5\xa1liejo savo sielvart\xc4\x85 para\xc5\xa1ydamas poem\xc5\xb3 ir istorij\xc5\xb3 serij\xc4\x85. Anot biograf\xc5\xb3, Jane buvo did\xc5\xbeiausia jo gyvenimo meil\xc4\x97 (ji buvo svarbiausia ilgoje k\xc5\xabrini\xc5\xb3 serijoje "Muses") ir \xc4\xafkv\xc4\x97p\xc4\x97 j\xc4\xaf ra\xc5\xa1yti._NEWLINE_1964 m. Bukowski\xe2\x80\x99ui gim\xc4\x97 dukt\xc4\x97 Marina Louise Bukowski. Jos jis susilauk\xc4\x97 su tuometine gyvenimo drauge Frances Smith, kuri\xc4\x85 Charles Bukowski menkinamai vadino "baltaplauke hipe" ir pan._NEWLINE_Jon ir Louise Webb\xe2\x80\x99ai, dabar vadinami pokarin\xc4\x97s ma\xc5\xbeosios spaudos jud\xc4\x97jimo mil\xc5\xbeinais, leido \xc5\xbeurnal\xc4\x85 "The Outsider". Jame pasirod\xc4\x97 keli Bukowski\xe2\x80\x99o poezijos darbai. "Loujon Press" i\xc5\xa1leido "It Catches My Heary In Its Hands" (1963 m.) ir "Crucifix in a Deathhand" (1965 m.)._NEWLINE_1967 m. Charles Bukowski prad\xc4\x97jo ra\xc5\xa1yti \xc4\xaf "Open City", Los And\xc5\xbeelo pogrindinio laikra\xc5\xa1\xc4\x8dio skilt\xc4\xaf "Notes of A Dirty Old Man" ("Bjauraus senio u\xc5\xbera\xc5\xa1ai"). Kai "Open City" buvo u\xc5\xbedarytas 1969 m., skyrel\xc4\xaf per\xc4\x97m\xc4\x97 "Los Angeles Free Press". 1969 m. Charles Bukowski su draugu Neeli Cherkovski \xc4\xafk\xc5\xabr\xc4\x97 literat\xc5\xabros \xc5\xbeurnal\xc4\x85 "Laugh Literary and Man the Humping Guns". Per 2 metus jie suk\xc5\xabr\xc4\x97 3 \xc5\xbeurnalo numerius. \xc5\xbdurnalas netur\xc4\x97jo ypatingos reik\xc5\xa1m\xc4\x97s j\xc5\xb3 karjerai ar literat\xc5\xabrai.\n_START_SECTION_\nMirtis\n_START_PARAGRAPH_\nCharles Bukowski mir\xc4\x97 nuo leukemijos 1994 m. kovo 9 d. San Pedre, Kalifornijoje, b\xc5\xabdamas 73 met\xc5\xb3. Jis buvo k\xc4\x85 tik baig\xc4\x99s ra\xc5\xa1yti roman\xc4\x85 "Skaitalas". Laidotuvi\xc5\xb3 apeigas vykd\xc4\x97 vienuoliai budistai. Pasakojim\xc4\x85 apie laidotuves galima rasti Gerald\xe2\x80\x99o Locklin\xe2\x80\x99o knygoje "Charles Bukowski: A Sure Bet"._NEWLINE_Charles Bukowski antkapyje para\xc5\xa1yta: \xe2\x80\x9eDon\'t Try\xe2\x80\x9c (\xe2\x80\x9eNebandyk\xe2\x80\x9c), \xe2\x80\x93 fraz\xc4\x97, kuri\xc4\x85 Bukowski naudojo vienoje savo poemoje, patardamas karjeros siekiantiems ra\xc5\xa1ytojams ir poetams apie \xc4\xafkv\xc4\x97pim\xc4\x85 ir k\xc5\xabrybi\xc5\xa1kum\xc4\x85. Iki \xc5\xa1iol nesutariama, kokia yra tikroji fraz\xc4\x97s reik\xc5\xa1m\xc4\x97.\n_START_SECTION_\nK\xc5\xabryba\n_START_PARAGRAPH_\nCharles Bukowski buvo publikuojamas ma\xc5\xbeuose literat\xc5\xabros \xc5\xbeurnaluose nuo 1940-\xc5\xb3j\xc5\xb3 iki pat 10-o de\xc5\xa1imtme\xc4\x8dio prad\xc5\xbeios._NEWLINE_Vienas kritikas apib\xc5\xabdino Charles Bukowski\xe2\x80\x99o k\xc5\xabryba kaip "detal\xc5\xb3 tikro patino tabu fantazijos vaizdavim\xc4\x85: nevar\xc5\xbeomas viengungis, nesocialus, tingus, absoliu\xc4\x8diai laisvas"._NEWLINE_Apie ra\xc5\xa1ytoj\xc4\x85 buvo kuriami filmai. 1973 m. dokumentinis Tayloro Hackfordo filmas \xe2\x80\x9eBukowski"._NEWLINE_Po mirties 1994 m., Bukowski tapo keli\xc5\xb3 kritik\xc5\xb3 straipsni\xc5\xb3 ir knyg\xc5\xb3 apie jo gyvenim\xc4\x85 ir k\xc5\xabryb\xc4\x85 subjektu. Jo k\xc5\xabryba susilauk\xc4\x97 gana nedaug akademini\xc5\xb3 kritik\xc5\xb3 d\xc4\x97mesio._NEWLINE_2013 m. James Franco re\xc5\xbeisuotas biografinis filmas apie Ch. Bukowski gyvenim\xc4\x85 \xe2\x80\x9eBukowski\xe2\x80\x9c._NEWLINE_Charles\xe2\x80\x99o Bukowski knygomis paremti filmai: \xe2\x80\x9eTales of ordinary madness" (1981 m.), \xe2\x80\x9eBukowski: Born into This" (2003 m.), \xe2\x80\x9eBukowski" (2010 m.), "Factotum", kuriame vaidina Matt Dillon, pasirod\xc4\x97 2005 m._NEWLINE_Ch. Bukowski k\xc5\xabryb\xc4\x85 muzikai pritaik\xc4\x97 \xc5\xa0iauli\xc5\xb3 m. muzikant\xc5\xb3 grup\xc4\x97 \xe2\x80\x9ePilmatis\xe2\x80\x9c.'